Predkladacia správa

	Predkladaný materiál je spracovaný na základe bodu C.28 uznesenia vlády Slovenskej republiky č. 790/01 k návrhu štátneho rozpočtu na rok 2002, v ktorom sa ukladá ministrom:

	„nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je 100 mil. Sk a viac“.

	Ministerstvo spravodlivosti Slovenskej republiky v rámci štátnej správy súdov zabezpečuje starostlivosť o spravovaný štátny majetok v súlade so zákonom Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

	Ide o rekonštrukciu a modernizáciu objektov Okresného súdu Žilina, a to samotnej budovy súdu a budovy obchodného registra, ktorých technický stav v súčasnom období si vyžaduje komplexnú stavebnú revitalizáciu, a to ako z hľadiska zmeny dispozičného členenia, tak aj z hľadiska celkového zlepšenia technických parametrov uvedených objektov.

	Predkladaný materiál rieši začatie projektových prác v roku 2002 s nadväznou realizáciou stavebných prác v ďalších rokoch. Výsledným efektom tejto realizácie bude celková revitalizácia oboch objektov tak, aby boli zabezpečené požadované technické parametre objektov a optimálne pracovné prostredie pre zamestnancov a dôstojnosť orgánu štátnej moci.